Есен Бақытгүл Артыққызы,

Бас редактор

**БІРТҰТАС ТӘРБИЕ: ОҚУҒА ҚҰШТАРЛЫҚ АЙЫ**

«Бар жақсылық – балаларға» деген ұран қай кезде де өзекті екенін өмірдің өзі көрсетіп отыр. Балалар – біздің бағымыз, арайлап атқан таңымыз. Балалар – біздің әніміз, қамқор болайық бәріміз. Бар жақсылықты балаларға жасап, бәріміз қамқор болғанда ғана болашағымыз жарқын болары анық. Балаларға жасаған ең үлкен жақсылық оқуға құштар азамат етіп тәрбиелеп, сапалы білім беру деп ойлаймын. «Артық білім кітапта, Ерінбей оқып көруге» деп өсиет еткен болатын хакім Абай. Қазақстанның халық жазушысы Әбіш Кекілбаевтың «Адамды адам еткен – кітап, адамзат еткен – кітапхана» деген сөзі де әр адамды оқуға құштар болуға шақырып тұрғандай. Шындығында кітап оқуға құштарлық қазіргі қоғамның басты құндылығы болып табылады. Сондықтан да жас жеткіншектерді оқуға құштар азамат етіп тәрбиелеу аса маңызды міндет деп білеміз. Елімізде жалпы адамзаттық және ұлттық құндылықтар негізінде өскелең ұрпақты тәрбиелеу сапасын арттыруға бағытталған 2023-2025 жылдарға арналған «Біртұтас тәрбие бағдарламасы» іске асырылуда. «Біртұтас тәрбие бағдарламасының» кешенді жоспарына сәйкес ақпан айы «Оқуға құштарлық айы» деп белгіленді. Оқуға құштарлық айы білім саласындағы керемет өзгерістердің басы болады деп сенеміз. Қазақстан Республикасының Президенті Қасым-Жомарт Тоқаев Түркістан қаласында 2023 жылғы 17 маусым күні өткен Ұлттық құрылтайдың «Әділетті Қазақстан – Адал азамат» атты екінші отырысында сөйлеген сөзінде «Қазір еліміздегі мектеп кітапханаларында 130 миллионнан астам кітап бар. Бірақ ондағы көркем әдебиеттің үлесі мардымсыз. Шын мәнінде, кітап оқитын ел зиялы ұлтқа айналады. Біз жас ұрпақтың кітапқа құштарлығын оятуымыз керек. Бұл қиын мәселе екенін түсінемін. Әсіресе, олардың бар назары әлеуметтік желіде болған кезде, тіпті, қиын. Бірақ бұл мәселемен айналысу керек. Басқа жол жоқ. Сондықтан «Балалар кітапханасы» атты жаңа бағдарламаны қолға алуды тапсырамын. Қазақ әдебиетінің түрлі кезеңдерін және жанрларын қамтитын арнайы тізім жасалуға тиіс. Сол тізімдегі кітаптар барлық балаға қолжетімді болуы керек» деп атап өткен болатын. Қазіргі кезде елімізде Президентіміздің бастамасымен «Оқуға құштар мектеп» және «Балалар кітапханасы» жобалары жүйелі түрде жүргізіліп келеді. Балалар үшін жасалған ең үлкен жақсылық балаларға арналған жақсы өлең, жақсы әңгіме, жақсы кітап екені белгілі. Балалардың оқуға құштарлығын арттыру үшін ең алдымен балаларға арналған қызықты шығармалар жазылуы керек. Ол үшін шығармашылық интеллигенция өкілдері мен балаларға арналған басылымдарға мемлекеттік қолдау көрсетілуі тиіс. 2024 жылғы 13 қаңтар күні осы бағыттағы жақсы жұмыстың басталғанының белгісіндей болған «Шығармашылық интеллигенция – Қазақстан балаларына» атты ҚР Оқу-ағарту министрі Ғ.Бейсембаев пен ҚР Мәдениет және ақпарат министрі А.Балаеваның балалар журналдарының редакторларымен және балалар әдебиеті өкілдерімен кездесуі өтті. Алғаш рет ұйымдастырылған дөңгелек үстелге балалар журналдарының редакторлары, журналистер, жазушылар, ақындар, білім беру ұйымдарының басшылары мен қызметкерлері, кітапханашылар қатысты. Қазіргі кезде Қазақстандық балалар журналдары, «Оқуға құштар мектеп» жобасы, «Балалар кітапханасы» бағдарламасы шеңберінде балалардың кітап оқуға деген қызығушылығын арттыру, жас ақын-жазушылардың шығармаларын, көркем-әдеби кітаптарын, туындыларын қолдауға ықпал ету бағытында маңызды жұмыстар жүргізілуде.

Дөңгелек үстелде сөз сөйлеген Мәдениет және ақпарат министрі А.Балаева Мемлекет басшысының балалар кітапханасы мен шығармашылығын дамытуға көңіл бөліп отырғанын жеткізіп, баспа-басылымдар арқылы өскелең ұрпақтың өнер, білім, ғылым мен әдебиетке қызығушылығын арттырудың маңыздылығы туралы айтты. Басылымдар, бағдарламалар арқылы мектептерде балалар контенті насихатын үйлестіру, департаменттермен, өңірлердегі білім басқармаларымен, ата-аналар ұйымдарымен, тіпті үлкен еңбек ұжымдарымен тығыз жұмыс істеу, кездесулер өткізу, әлеуметтік желінің әлеуетін пайдалану қажеттігін, балалардың пікірін, сұранысын білу маңызды екенін атап өтті.

Дөңгелек үстелде сөйлеген сөзінде Оқу-ағарту министрі Ғани Бейсембаев бала тәрбиесі аса маңызды іс екенін айта келіп, осы тұрғыда балалар әдебиеті мен балалар музыкасын дамытуға ерекше көңіл бөлініп жатқанын мәлімдеді. «Біріншіден, алдағы уақытта композиторлармен, балалар ақындарымен кездесу өткізуді жоспарлап отырмыз. Екіншіден, балалардың кітап оқуға деген құштарлығын арттыру қажет. Қазір Оқу-ағарту министрлігі «Оқуға құштар мектеп» бағдарламасын жүзеге асырып жатыр. Бұған дейін де мектептерде балаларға арналған жаңа көркем әдебиеттер ұзақ жылдар бойы жүйелі түрде алынбай келгенін байқадық. Бүгінгі таңда «Оқуға құштар мектеп» бағдарламасы аясында барлық мектеп кітапханаларына көркем әдебиеттер алына бастады. Келешек ұрпақтың саналы, адал, намысты, елжанды азамат болып қалыптасуына, ұлт сапасын арттыруға бұқаралық ақпарат құралдарының маңызы зор. Өздеріңізге белгілі, ақпарат айдыны сан рет алмасып, жаңаруда. Оған цифрлық технологиялар да өз ықпалын тигізуде. Алайда, газет-журналды оқу мәдениеті — әрдайым талғамы жоғары оқырманның талабы болып қала бермек. Қазіргі қоғамда бала жанына азық бола алатындай шынайы ақпарат пен қызықты, пайдалы ақпаратты қамтитын кітап, газет-журналдардың мағынасы зор, ықпалы ерекше екендігі сөзсіз. Өз кезегінде Министрлік балалардың оқу сауаттылығын, кітап оқу мәдениетін, сыни тұрғыдан ойлау дағдысын дамытуға бағытталған бірқатар іс-шаралар атқаруда. Мемлекет басшысының «Оқуға құштар мектеп» жобасын және «Балалар кітапханасы» бағдарламасын іске асыру мақсатында арнайы тәуелсіз қоғамдық комиссия құрылып, 1770 аталымнан тұратын көркем әдебиеттердің тізімі жасақталды. Қазіргі уақытта ұсынылған әдебиеттер тізімі Bookfund.gov.kz Қазақстан Республикасының кітап ісі ақпараттық жүйесіне енгізілді. «Балалар кітапханасы» бағдарламасын іске асыру қорытындысы бойынша кітапхананың жаңа моделі құрылады, оның ішінде күнтізбелік жыл ішінде 100 көркем, ғылыми-танымдық кітап оқығаны үшін белсенді оқырмандарды көтермелеу, электрондық кітапханалар және онлайн-ресурстарын құру, газет-журналдарды оқу мәдениетін арттыру шаралары кеңейтілетін болады» деді Ғани Бектайұлы.

Оқу-ағарту министрлігінің жаңадан құрылған Тәрбие жұмысы және қосымша білім беру департаментінің директоры Медетбекова Меруерт Әскербекқызы биылдан бастап «Біртұтас тәрбие бағдарламасы» оқу үдерісіне енгізілгенін, барлық білім беру ұйымдарындағы тәрбие жұмыстары «Ар-ұят», «Ұлттық мүдде», «Талап» тәрбие құндылықтары негізінде жүзеге аса бастағанын айтты. «Айгөлек» журналының бас редакторы Қымбат Әбділда, «Жеті Әлем» журналының бас редакторы Жақып Оразхан, М.Әуезов атындағы Әдебиет және өнер институтының балалар әдебиеті секциясының меңгерушісі Нұрдәулет Ақыш балалар әдебиеті саласының өзекті мәселелері туралы ой қозғады. «Мөлдір бұлақ» журналының бас редакторы Дәулетбек Байтұрсынұлы жазылым науқанында республиканы аралау барысында мектеп мұғалімдерінің «басылымға мәжбүрлеп жаздыруға болмайды» дегенді «басылымға жазылуға болмайды» деп теріс түсініп алғанын, түбірімен қате бұл түсінікті өзгертуге қолдау көрсетуді сұрады. «Балалар басылымдарының негізгі оқырмандары – мектепте. Мектептер жазылмаса, оларға насихаттай алмасақ, жазылуға мәжбүрлеу деп қиындықтан қашсақ, ертеңгі күні сол мектепті бітірген бала әдебиетті қалай оқиды? Көркем әдебиетке, эстетикаға қалай барады?» деп бас редактор көпшіліктің көңілінде жүрген ойды жеткізді. Белгілі жазушы-драматург Смағұл Елубай, танымал театр сыншысы Әлия Бөпежанова, «Балдырған» журналының бас редакторы Дүйсенбек Мағлұмов маңызды мәселелерді шешу жолдары туралы өз ойларын айтты. Кездесу соңында бірқатар балалар басылымының ұжымына қос министрліктің Алғыс хаттары тапсырылып, белсенді тілшілер «Ақпарат саласының үздігі» төсбелгісімен марапатталды.

Жас ұрпақты оқуға құштар азамат етіп тәрбиелеу ісіне біз де ұстаздар мен оқушыларға арналған «Білім шыңы – Ғылым сыры» және «Ыбырай», «Ақылды балалар» журналдары арқылы өз үлесімізді қосып келеміз. Еңбегіміз еленіп, елімізде танымал басылымға айналып, абырой биігінен көріне бастадық.

Оқуға құштарлық айы шын мәнінде керемет өзгерістердің басы болды. «Шығармашылық интеллигенция – Қазақстан балаларына» жобасы аясында балаларға арналған 29 басылым үшін арнайы каталог жасалып, еліміздің 20 аймағында балалармен басылымдарға жазылуға үгіт-насихат жүргізу үшін кедесулер өтті. Біздің «Шың» баспаханасынан шығатын «», «», «», «» және «» журналдарының осы тізімге енгенін мақтанышпен айта аламыз. Алғашқы кездесулер Алматы қаласы Білім басқармасының шақыруы бойынша мемлекеттік орта білім беру ұйымдарының оқушылары мен ата-аналарының шығармашылық интеллегенция өкілдері мен газет-журналдар редакторларымен өтіп, журналдарымызға жазылу үшін үгіт-насихат жұмысын жүргіздік. 2024 жылғы 14-19 ақпан аралығында Алматы қаласының Алатау,Наурызбай,Алмалы,Әуезов,Бостандық,Жетісу,Медеу,Түкісіб аудандарының мектеп директорының тәрбие ісі жөніндегі орынбасарлары, мектеп кітапханашылары мен ата-аналар қамқоршылық кеңесі өкілдерімен өткен кездесулер биік деңгейде өтті.

Ертеңгі ұрпақ тағдыры толғандырған жандардың барлығы балалаларға арналған кітап, газет-журналдардың жанашыры болуы тиіс. Бәсекеге қабілетті және ұлттық құндылықтарды бойына сіңірген жас ұрпақты тәрбиелеу – баршамыздың ортақ міндетіміз. Балаларға бар жақсылықты жасайық, асқақ армандарға қол созып, биік асулардан асайық.